C 204/4
LV
Eiropas Savienības Oficiālais Vēstnesis
12.6.2023.
No Eurosistēmas kā emisijas centrālās bankas viedokļa izšķiroša nozīme ir stabiliem pasākumiem, kas nodrošina Savienības centrālās tīrvērtes drošību un efektivitāti.
Traucējumi CDP ar nozīmīgu euro denominētu darījumu īpatsvaru varētu negatīvi ietekmēt euro zonas kredītiestāžu likviditāti un maksājumu sistēmu vienmērīgu darbību, radot riskus efektīvai monetārās politikas transmisijai un, visbeidzot, Eurosistēmas galvenā mērķa – uzturēt cenu stabilitāti – sasniegšanai (3).
Spēcīga Savienības centrālā tīrvērtes sistēma ir svarīga arī vienotajam uzraudzības mehānismam (VUM), ņemot vērā VUM uzraudzīto kredītiestāžu riska darījumu apmēru ar ES CDP.
Īpaši apsvērumi
1.
Iestāžu sadarbības uzlabošana
ECB atbalsta ierosinājumu stiprināt iestāžu sadarbību Savienības līmenī un paplašināt Eiropas Vērtspapīru un tirgu iestādes (EVTI) lomu uzraudzības konverģences veicināšanā, jo īpaši balsojot un sniedzot atzinumus par uzraudzības jautājumiem, kā arī koordinējot rīcību krīzes situācijās.
ECB uzskata, ka tas ir solis pareizajā virzienā, uzlabojot centralizētās tīrvērtes uzraudzību Savienības līmenī, ņemot vērā tīrvērtes spēju pieaugumu Savienībā un ar to saistīto risku ar pārrobežu dimensiju.
Ņemot vērā ES CDP nozīmi un sarežģītību, kas, paredzams, palielināsies līdz ar aktīva konta prasības īstenošanu, kā arī CDP savstarpējo saistību ar nozīmīgām kredītiestādēm kā to tīrvērtes dalībniekiem, ir vajadzīga stingrāka uzraudzība Savienības līmenī un nepieciešamība pārvaldīt sistēmiskā riska iespējamo blakusietekmi vairākās dalībvalstīs.
1.1.
Kolēģijas
1.1.1.
Kolēģijas pastāvīga iesaistīšana – atzinumi un ikgadējās pārskatīšanas process
Kolēģiju regulējums, kas izveidots saskaņā ar Eiropas Parlamenta un Padomes Regulu (ES) Nr. 648/2012 (4) (turpmāk – “ETIR”), ir izrādījies efektīvs veids, kā risināt centralizētās tīrvērtes īpašās problēmas, kas izriet no CDP pārrobežu un nozaru riska izteiktās ietekmes.
Kolēģijas dod iespēju iestādēm no dažādām jurisdikcijām un ar dažādām pilnvarām apmainīties ar informāciju, kā arī sniegt ieguldījumu un paust bažas par riska pārvaldības pieejām un ES CDP pakalpojumu klāstu.
Pašlaik kolēģijas sniedz atzinumus cita starpā par CDP atļauju izsniegšanu, CDP darbību un pakalpojumu paplašināšanu un būtiskām modeļu izmaiņām.
Tomēr CDP riska pārvaldības reakcija uz mainīgajām tirgus norisēm un riskiem pašlaik netiek rūpīgi pārbaudīta oficiālos kolēģijas procesos, ja vien šāda CDP rīcība neparedz būtiskas izmaiņas darbībās vai riska modeļos.
Lai pastāvīgi stiprinātu kolēģiju iesaisti, ECB pilnībā atbalsta Komisijas priekšlikumu par to, ka katra CDP kompetentā iestāde vismaz reizi gadā iesniedz kolēģijai visaptverošu ziņojumu, kurā izvērtēta CDP atbilstība ETIR noteikumiem un novērtēti riski, kuriem pakļauts CDP (5).
ECB atzinīgi vērtē Komisijas priekšlikumu pieprasīt kolēģijai sniegt papildu atzinumus par galvenajiem uzraudzības lēmumiem, piemēram, attiecībā uz ziņojumiem par CDP pārskatīšanu un novērtēšanu, maržas prasībām un iespējamu atļaujas atsaukšanu (6).
(3) Sk.
Vispārīgo apsvērumu 4.1. punktu Eiropas Centrālās bankas Atzinumā CON/2017/39 (2017. gada 4. oktobris) par priekšlikumu Eiropas Parlamenta un Padomes regulai, ar kuru Regulu (ES) Nr.
1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), un Regulu (ES) Nr. 648/2012 groza attiecībā uz CCP atļauju piešķiršanā iesaistītajām procedūrām un iestādēm un trešo valstu CCP atzīšanas prasībām (OV C 385, 15.11.2017., 3. lpp.).
Visi ECB atzinumi pieejami EUR-Lex.
(4) Eiropas Parlamenta un Padomes Regula (ES) Nr. 648/2012 (2012. gada 4. jūlijs) par ārpusbiržas atvasinātajiem instrumentiem, centrālajiem darījumu partneriem un darījumu reģistriem (OV L 201, 27.7.2012., 1. lpp.).
(5) Sk.
ierosinātās regulas 1. panta 16) punkta b) apakšpunktu.
(6) Sk.
ierosinātās regulas 1. panta 12) punktu, ar ko ETIR iekļauj jaunu 17.b panta 1. punkta b) apakšpunktu.